فضائی آلودگی کے سبب انسانی عمر اوسطاً تین برس کم ہو گئی: رپورٹ
فضائی آلودگی سے ​سب سے زیادہ متاثرہ خطہ ایشیا ہے جہاں چین میں آلودگی نے انسانی عمر میں 4.1 سال، بھارت میں 3.9 سال اور پاکستان میں 3.8 سال کم کر دیا ہے۔
ویب ڈیسک — جرمنی کے سائنسی جریدے 'جنرل کارڈیک ویسکیولر ریسرچ' میں شائع ہونے والی ایک مطالعہ جاتی رپورٹ کے مطابق فضائی آلودگی صحت عامہ کے لیے تمباکو نوشی سے بھی زیادہ خطرناک ہے۔ رپورٹ کے مطابق فضائی آلودگی ملیریا کے مقابلے میں 19 گنا زیادہ، ایچ آئی وی یا ایڈز کے مقابلے میں 9 گنا اور شراب نوشی سے تین گنا زیادہ ہلاکت خیز ہے۔ رپورٹ میں کہا گیا ہے کہ ​سب سے زیادہ متاثرہ خطہ ایشیا ہے جہاں چین میں آلودگی نے انسانی عمر میں اوسطاً 4.1 سال، بھارت میں 3.9 سال اور پاکستان میں 3.8 سال کم کر دی ہے۔ شکاگو کے انرجی پالیسی انسٹی ٹیوٹ کے محققین کا کہنا ہے کہ بھارتی ریاست اتر پردیش کی آبادی 20 کروڑ ہے اور ان بیس کروڑ انسانوں کی عمر میں فضائی آلودگی کے سبب ساڑھے آٹھ سال کی کمی واقع ہوئی ہے جب کہ چین کے صوبے ہیبی میں آباد 74 لاکھ افراد کی عمر چھ سال گھٹ گئی ہے۔ محققین کا کہنا ہے کہ بھارت، چین اور دیگر ابھرتی ہوئی معیشتوں کے عوام کے لیے زہریلی ہوا ناقابل برداشت ہوتی جا رہی ہے۔ فضائی آلودگی سے دنیا کے سب سے کم متاثرہ علاقوں میں امریکہ، مغربی اور شمالی یورپ شامل ہیں۔ افریقہ میں بسنے والے افراد کی زندگیوں میں بھی فضائی آلودگی کے سبب تین برس کی کمی کی پیش گوئی کی گئی ہے۔ افریقہ کے کچھ دیگر ممالک مثلاً چاڈ، سیرا لیون، ویسٹ افریقہ ری پبلک، نائیجیریا وغیرہ میں آلودگی نے انسانی زندگی کے ساڑھے چار سے تقریباً ساڑے سات سال نگل لیے ہیں۔ رپورٹ کے مطابق دولت مند ممالک میں سوویت یونین، بلغاریہ، ہنگری اور رومانیہ میں بھی آلودگی مہلک ہو گئی ہے۔ جرمنی کے قدیم شہر مینز میں 'میکس پلانک انسٹی ٹیوٹ' سے وابستہ مصنف جو لیلیولڈ نے فرانسیسی خبر رساں ادارے 'اے ایف پی' سے گفتگو میں بتایا کہ تیل، گیس اور کوئلے کو بطور ایندھن کم استعمال کرنے سے پھیپھڑوں کو بند کر دینے والے ذرات پر قابو پایا جاسکتا ہے۔ اس کی بدولت انسانی زندگی میں ایک سال اضافے کی توقع بھی کی جاسکتی ہے۔ سائنس دانوں کا خیال ہے کہ فوسیل ایندھن کی جگہ قابل تجدید توانائی کا استعمال اموات سے بچنے کا سبب بن سکتا ہے۔ آلودہ ہوا انسانی زندگی کے لیے اس قدر خطرناک ہے کہ لوگ دل کی بیماریوں، فالج، ذیابطیس، پھیپھڑوں کے امراض اور ہائی بلڈ پریشر سے اتنا نہیں مرتے جتنی اموات فضائی آلودگی سے ہو جاتی ہیں۔ میکس پلانک انسٹی ٹیوٹ کے کیمسٹری اور کارڈیالوجی محکموں کے سینئر مصنف تھامس منزیل نے مطالعہ جاتی رپورٹ میں کہا ہے کہ نتائج سے ظاہر ہوتا ہے کہ فضائی آلودگی وبائی مرض کے روپ میں دنیا بھر میں موجود ہے۔ فضائی آلودگی کو کنٹرول کرنے کے ماہر سائنس دانوں کے مطابق ماحولیاتی آلودگی کے ذریعے وسطی ایشیا اور شمالی افریقہ جیسے ممالک کو قدرتی دھول کے طوفانوں کا سامنا کرنا پڑتا ہے جس سے وہاں اموات کی شرح بڑھ رہی ہے۔ فضائی آلودگی خون کی نالیوں کو نقصان پہنچاتی ہے جس کے نتیجے میں بلڈ پریشر، ذیابیطس، فالج ، دل کا دورہ اور ہارٹ فیل ہونے کے واقعات میں اضافہ ہوتا ہے۔